കൊച്ചിതേനി പുതിയ ദേശീയ പാത നിര്മാണ നടപടികള് ആരംഭിച്ചു നെടുങ്കണ്ടം: കൊച്ചിതേനി പുതിയ ദേശീയപാത നല്കുന്നത് വലിയ പ്രതീക്ഷ. ശബരിമല തീര്ഥാടകര്ക്കും വ്യാപാര മേഖലയ്ക്കും നിലവിലുള്ളതിനെക്കാള് നൂറു കിലോമീറ്റര് ദൂരവും അതിനൊത്ത സമയവും ലാഭമാകും. കേന്ദ്രസര്ക്കാരിന്റെ ഭാരത്മാല പദ്ധതിയില് ഉള്പ്പെട്ടാണ് എന്.എച്ച്. 85 യാഥാര്ഥ്യമാകുന്നത്. കേന്ദ്ര, സംസ്ഥാന സര്ക്കാരുകളുടെ അംഗീകാരത്തോടെ ഓരോ ജില്ലയിലും പുതിയ ദേശീയ പാത ഓഫീസ് ആരംഭിക്കും. തമിഴ്നാട്ടില് ഓഫീസുകള് ആരംഭിച്ചു കഴിഞ്ഞു. കേരളത്തില് ഇടുക്കി, എറണാകുളം ജില്ലയിലൂടെയാണ് നിര്ദിഷ്ട പാത കടന്നുപോകുന്നത്. എറണാകുളം ജില്ലയില് ഓഫീസ് ഇതിനോടകം ആരംഭിച്ചു കഴിഞ്ഞു. ഇടുക്കി ജില്ലയില് ഉടന് ഓഫീസ് ആരംഭിക്കും. ഓഫീസുകളുടെ ചുമതലയുള്ള നിര്വഹണ ഉദ്യോഗസ്ഥന്റെ നേതൃത്വത്തില് സ്ഥലമേറ്റെടുപ്പ് അടക്കമുള്ള നടപടികള് പൂര്ത്തികരിക്കും. കൊച്ചിയില്നിന്നും തേനിയിലേക്ക് നൂറു കിലോമീറ്ററിന്റെ ലാഭം ലഭിക്കുന്ന പുതിയ ദേശീയ പാതയുടെ നിര്മാണം പൂര്ത്തിയാകുന്നതോടെ തമിഴ്നാട്ടില്നിന്നുള്ള ശബരിമല തീര്ഥാടകര്ക്കും ഇടുക്കി ജില്ലയില്നിന്നും തേനി മെഡിക്കല് കോളജിലും തേനിയിലെ മൊത്ത വ്യാപാര കേന്ദ്രത്തിലും കുറഞ്ഞ ദൂരത്തില് എത്താന് കഴിയും. ഇത് ജില്ലയിലെ നിത്യോപയോഗ സാധനങ്ങളുടെ വില നിയന്ത്രിക്കുന്നതിനും സഹായകമാകും. നിലവിലുള്ള കൊച്ചി ധനുഷ്കോടി ദേശീയ പാതയുമായി ഒരിടത്തും പുതിയ പാത കൂട്ടിമുട്ടുന്നില്ല എന്നതും ശ്രദ്ധേയമാണ്. പൂര്ണമായും പുതിയ അലൈന്മെന്റിലാണ് ദേശീയ പാത നിര്മിക്കപ്പെടുന്നത്. മേല്പാലങ്ങളും ചെറിയ തുരങ്കങ്ങളും ഇതില് ഉള്പ്പെടും. എറണാകുളം മരട് മുതല് തമിഴ്നാട് അതിര്ത്തിയില് ചതുരംഗപ്പാറ വില്ലേജ് വരെ നീണ്ടുനില്ക്കുന്ന ബൃഹത് പദ്ധതിയാണ് പുതിയ ഭാരത്മാല എന്.എച്ച് 85 കൊച്ചിതേനി ഗ്രീന് ഫീല്ഡ് അലൈന്മെന്റ്. കഴിഞ്ഞ ബജറ്റില് നാഷണല് ഹൈവേ വികസനത്തിനായുള്ള 66,000 കോടി രൂപയുടെ പദ്ധതികളാണ് കേന്ദ ഉപരിതല ഗതാഗത മന്ത്രാലയം രൂപകല്പന ചെയ്തിട്ടുള്ളത്. നിലവില് സ്ഥലമേറ്റെടുപ്പിനായുള്ള ഓഫീസ് നടത്തുന്നതിനായുള്ള ഉത്തരവ് പുറത്തിറങ്ങുമ്ബോള്, താമസിയാതെ തന്നെ എന്.എച്ച് ആക്ട് അനുസരിച്ച് സ്പെഷല് ഓഫീസറെ നിയമിച്ചുകൊണ്ടുള്ള മൂന്ന് എ നോട്ടിഫിക്കേഷന് പുറത്ത് വരും. അതിനു ശേഷം മൂന്ന് എ നോട്ടിഫിക്കേഷന് സ്ഥലം നിര്ണയിച്ച് സര്വേ നടപടികള്ക്കായുള്ളത് തീരുമാനിച്ച് പരസ്യപ്പെടുത്തും. ജനങ്ങളുടെ പരാതിയും ഈ അവസരത്തില് കേള്ക്കും. തുടര്ന്ന് പരാതികള് പരിഹരിച്ച് സ്ഥലമേറ്റെടുപ്പും നഷ്ടപരിഹാര വിതരണവും പൂര്ത്തിയാക്കി നിര്മാണത്തിലേക്ക് കടക്കും. നിലവില് നിര്മാണമാരംഭിക്കുന്നതിന് മുന്പുള്ള നടപടികള്ക്ക് ആറു മാസമാണ് സമയം പ്രതീക്ഷിച്ചിരിക്കുന്നത്. പദ്ധതി യാഥാര്ഥ്യമാകുന്നതോടെ ഇടുക്കി ജില്ലയിലെ വിനോദ സഞ്ചാര മേഖലയില് അടക്കം വന് കുതിപ്പ് ഉണ്ടാകുമെന്ന് ഡീന് കുര്യാക്കോസ് എം.പി പറഞ്ഞു. പാത ഇതിലെ നെടുങ്കണ്ടം ടൗണിലൂടെ ആനക്കല്ലുവഴി തേവാരത്തേക്കാണ് പുതിയ ദേശീയ പാത നിര്മിക്കുന്നത്. എറണാകുളം കണയന്നൂര് താലൂക്കിലെ മരട് തെക്കുംഭാഗം, കുരീക്കാട്, തിരുവാങ്കുളം, വില്ലേജുകളും കുന്നത്തുനാട് താലൂക്കിലെ തിരുവാണിയൂര്, ഐക്കരനാട് സൗത്ത് വില്ലേജുകളും മൂവാറ്റുപുഴ താലൂക്കിലെ രാമമംഗലം, മേമ്മുറി, ഓണക്കൂര്, തിരുമാറാടി, മാറാടി, ആരക്കുഴ, മൂവാറ്റുപുഴ, മഞ്ഞള്ളൂര്, ഏനാനല്ലൂര്, കല്ലൂര്ക്കാട്, വില്ലേജുകളും കോതമംഗലം താലൂക്കിലെ കടവൂര്, നേര്യമംഗലം വില്ലേജുകളും ഇടുക്കി ജില്ലയിലെ തൊടുപുഴ താലൂക്കിലെ കുമാരമംഗലം, കോടിക്കുളം, വണ്ണപ്പുറം, ഉടുമ്ബന്നൂര് വില്ലേജുകളും ദേവികുളം താലൂക്കിലെ മന്നാംകണ്ടം വെള്ളത്തൂവല് വില്ലേജുകളും ഇടുക്കി താലൂക്കിലെ കഞ്ഞിക്കുഴി, കൊന്നത്തടി, വാത്തിക്കുടി, തങ്കമണി വില്ലേജുകളും ഉടുമ്ബന്ചോല താലൂക്കിലെ ഉടുമ്ബന്ചോല, കല്ക്കൂന്തല്, പാമ്ബാടുംപാറ, കരുണാപുരം, പാറത്തോട്, ചതുരംഗപ്പാറ വില്ലേജുകളുമാണ് നിര്ദിഷ്ട എന്.എച്ച് 85 കൊച്ചിതേനി ഗ്രീന് ഫീല്ഡ് ബിസിനസ് കോറിഡോര് പദ്ധതിയില് ഉള്പ്പെടുന്ന പ്രദേശങ്ങള്.